Hans Gerhard Stub

Hans Gerhard Stub (1849–1931) var en norsk-amerikaner som ble født i Wisconsin i USA. Han ble biskop i Norwegian Lutheran Church of America i 1917. Han grunnla flere kjente tidsskrifter, blant annet Theologisk tidsskrift som kom ut fra 1899.
Liv og virke
Bakgrunn
Foreldrene hans var den lutherske pastor Hans Andreas Stub (1822–1907) og Ingeborg Margrethe Arentz (1815–1892), begge innvandrere fra Norge. Hans Stub ble født i en innvandrerhytte i Wisconsin. Han ble formet fra barndommen av livet i Den norske synode, som faren var med til å legge gruinnen for i 1853.

Hans Gerhard Stub studerte årene 1861-65 i Bergen katedralskole, ble uteksaminert fra Luther College i Decorah i Iowa i 1866, og ble cand.theol. ved Concordia-seminaret ved Saint Louis i Missouri i 1872. 

Kirkelig virke
Han ble professor ved Den norske synodes presteskole Luther Seminary i Saint Paul i Minnesota i 1878 samt var i perioden 1879-88 denne skoles forstander.

Fra 1881 til 1882 studerte han ved Universitetet i Leipzig.

Fra 1896 var han redaktør av «Evangelisk luthersk kirketidende» og fra 1899 dessuten av «Theologisk tidsskrift». Der og i bokform offentliggjorde han mange kirkelige og dogmatiske studier. Han ble ansett som det norsk-amerikanske kirkelivs største kraft.

Takket være i første rekke hans autoritet og mektige innflytelse kunne de til da bitre stridene mellom de forskjellige norsk-amerikanske lutherske kirkesamfunnene bilegges, og en sammenslutning om felles bekjennelse og lære kunne frembringes i 1915. 

Luthersk biskop: Da til slutt de tre norsk-amerikanske kirkesamfunnnene ble sammenslått i 1917, ble Stub biskop for Norwegian Lutheran Church of America med sete i Minneapolis.

Hsmn var også medgrunnlegger og senere president (1918–21) for National Lutheran Council i De Forente Stater.

Ekteskap
Hans Stub var gift tre ganger. I 1876 med Didrikke Aall Ottesen (1855–1879), datter av Luther Church-lederen Jacob Aall Ottesen (1825–1904); i 1884 med Valborg Charlotte Amalie Hovind (1860–1901); og i 1906 med Anna Skabo (1867–1960). Gjennom sin andre kone var han svogeren til den norske forleggeren Hagbard Emanuel Berner.

Verker i utvalg
Om Naadevalget (1881)Foredrag mod det humanistiske og saakaldte kristelige Frimureri (1882)Hr. Kristofer Jansons prædiken (1893)Fra fars og mors liv (1907)Hvad staar iveien for det kirkelige enighedsarbeide blandt os? (1911)Foreningssagens Gang (1916)Interchurch World Movement   (1920)Reminiscenses from Bygone Days (1922)

 Referanser 

Litteratur
Norlie, O. E.: Norske lutherske prester i Amerika 1843–1913 (Minneapolis, 1914)
Norlie, O. E.: Luther College through sixty years, 1861–1921 (Decorah, IA, 1922)
 Stub, Jacob Aal Ottesen: Some Memories of My Father (i Lutheran Almanac, Minneapolis, 1932)
 Nelson, E. Clifford: The Lutheran Church Among Norwegian-Americans'' (Minneapolis, 1960)

Kategori:Lutherske teologer fra USA
Kategori:Lutherske biskoper fra USA
Kategori:Personer fra USA av norsk opphav
Kategori:Personer fra Waukesha County i Wisconsin